《驿马叹》
元代·方回

铁阵突万人，覂驾行九轨。圣门称其德，成功亦云伟。

嗟尔驿骑称，售身堕泥滓。朝才南一程，夕又北百里。

鞭走不暂停，脊背作疮痏。尔生既无知，尔死然后已。

盐车未为甚，敝帷无复拟。惟人役万物，致用斯为美。

用之失其所，益此即损彼。服牛利播种，钻龟卜休徵。

牛龟何不幸，为人谋何矣。释氏欲无生，厥意殆见此。

奈何说轮回，眩俗滋谲诡。人畜互相为，万万无此理。

皮毛受困苦，王侯享华侈。谓皆前世事，夙业之所使。

我独谓天性，岂各私一己。生囿形骸间，死散虚空里。

性同质不同，窜易乌有是。爱人而爱物，人当近仁耳。

使其一不爱，何惜一马死。我赋驿马篇，哀歌有深旨。

作者简介：（1227—1307）宋元间徽州歙县人，字万里，号虚谷。幼孤，从叔父学。宋理宗景定三年进士。初媚贾似道，似道败，又上十可斩之疏。后官知严州，以城降元，为建德路总管。寻罢归，遂肆意于诗。有《桐江集》、《续古今考》，又选唐宋以来律诗，为《瀛奎律髓》。